የኮቪድ ክንድ- ላረፈባት የንግድ መንደር …
ፋንታዬ ተሰማ ሁለት ህጻናትን ያለአባት ማሳደግ ከጀመረች ዓመታት ተቆጥረዋል፡፡ ለሆድ እንጂ ለሥራ ያልደረሱ ልጆችዋ እንዳይራቡ ክረምት ከበጋ በጎዳና የንግድ ሥራ ላይ ትውላለች፡፡ በዋነኛነት ከምትሸጣቸው የህጻናት ጸጉር ጌጦችና የልደት ዕቃዎች ላይ የምታገኛትን ጥቂት ትርፍ አጠራቅማ ለቤት ኪራይ የማዋል ግዴታ አለባት፡፡
በየወሩ አንድ ሺህ ሰባት መቶ ብር የምትከፍልባት አነስተኛ ክፍል ለአቅሟ የምትመጥን አይደለችም፡፡የልጆችዋ ማደሪያና የእሷ ድካም ማሳረፊያ በመሆኗ ግን ይህን ከማድረግ የዘለለ አማራጭ የላትም፡፡ ፋንታዬ እስከዛሬ ራስዋን ለማሸነፍ ስትሮጥ ቆይታለች፡፡አንዳንዴ ግን ኑሮ ከበድ ሲል መንገዳገዷ አይቀርም፡፡ ያም ሆኖ የልጆችዋን ጉሮሮ የሚደፍን የዕለት ጉርሰን አጥታ አታውቅም፡፡
ወይዘሮዋ ስድስት ኪሎ አካባቢ ከምትነግድበት የ ‹‹ ሰንደይ ማርኬት ›› ገበያ ስፍራ በሳምንት ለሁለት ቀናት ደንበኞቿ ሲጎበኟት ቆይተዋል፡፡አንዳንዴ እንዳሰበችው ሆኖ ገበያው ላይቀና ይችላል፡፡እንዲህ በሆነ ጊዜ ፈጣሪዋን አታማርርም፡፡ነገን በተስፋ አስባና ውሎዋን አመስግና ለጎጆዋ ትደርሳለች፡፡በልጆቿ ናፍቆትና ፍቅር አድራም ነገን በአዲስ ጀምበር ትቀበላለች፡፡
ዛሬ ፋንታዬ ይህን መተዳደሪያ ካጣቸው ሁለት ወራት ተቆጥረዋል፡፡እንደትናንቱ የምትሸጠውን ይዛ ከገበያ አትውልም፡፡ከእንጀራዋ መለያየቷ ደግሞ ለልጆቿ ትኩስ ዳቦ እንዳትገዛ አስገድዷታል፡፡ ርቃ እንዳትወጣ ኮሮና ይሉት ቫይረስ ከበሯ መቆሙን ታውቃለች፡፡ቀኑን ሙሉ ዘግታ እንዳትውልም የልጆችዋ ጦም ማደር እያሳሰባት ትጨነቃለች፡፡ 
ፋንታዬ በስድስት ኪሎ ሰፊ ጎዳና ላይ ደምቆ የሚውለው ገበያ መዘጋቱን ከሰማች ወዲህ ወደስፍራው ዝር ብላ አታውቅም፡፡የስራዋ መተጓጎል በበሽታው ምክንያት መሆኑን ብትረዳም እንደሌሎች በሯን ዘግታ የመቀመጥ አቅሙ የላትምና አማራጭ ፍለጋ ሻይ በፔርሙስ ማዞር ጀምራለች፡፡ ይሁን እንጂ በበሽታው ስጋት ገበያው የቀዘቀዘ በመሆኑ አንዳንዴ ፔርሙሱን
 ሳታጎድል ልትመልሰው ትችላለች ፡፡ 
አያቱ መሀመድ በጀሞ አካባቢ ከሚገኘው የኢ-መደበኛ ንግድ ላይ መስራት ከጀመረ ወራት ተቆጥረዋል ፡፡ወጣቱ ነጋዴ በላስቲክ ከተወጠረው የመነገጃ ስፍራ ሳምንቱን ሙሉ የወንዶች አልባሳትን ሲሸጥ ይውላል ፡፡አያቱ እስከዛሬ በነበረው የንግድ እንቅስቃሴ ትርፋማ በመሆኑ ደስተኛ ነበር፡፡ በሀገራችን የኮሮና ቫይረስ መከሰቱ ከተሰማ ወዲህ ግን እንደወትሮው ገበያውን ሸሽቶ እሱ ዘንድ የሚመጣ ደንበኛን ማግኘት አልቻለም፡፡
እሱን ጨምሮ አንዳንድ ነጋዴዎች ለንግድ ያመጧቸውን ዕቃዎች ሸክፈው ከአካባቢው መራቃቸውን የሚገልጸው አያቱ ፤ ለዚህ ሁሉ ምክንያቱ የኮሮና ቫይረስ ያስከተለው ተጽዕኖ መሆኑን ይናገራል፡፡
አቶ ዳኛቸው ሉሌ በአዲስ አበባ ንግድ ቢሮ መደበኛ ያልሆነ ንግድ ቢሮ መደበኛ ያልሆነ ንግድ ስርዓት ማስያዝ ዳይሬክተር ናቸው፡፡ እሳቸው እንደሚሉት የኮሮና ቫይረስ በሀገራችን ከተከሰተ ወዲህ የንግድ እንቅስቃሴውን ጨምሮ በበርካታ ጉዳዮች ላይ ተጽዕኖውን አሳድሯል፡፡ከዚሁ ጋር ተያይዞም በኢመደበኛ ንግድ ላይ የተሰማሩ በርካቶች የሚያነሷቸው እውነታዎችን እንደሚጋሩ ይናገራሉ፡፡
 ዳይሬክተሩ በአሁኑ ጊዜ የገበያ ክፍተቱን ጨምሮ በንግድ እንቅስቃሴው ላይ የነበረው መደበኛ ሂደት መቀዛቀዙን ያምኑበታል፡፡ ብዙዎች ቅሬታ የሚያነሱበትና በስድስት ኪሎ አካባቢ የነበረው የ‹‹ሰንደይ ማርኬት›› የገበያ ውሎም እንደቀድሞው መቀጠል ያለመቻሉን ያረጋግጣሉ:: አቶ ዳኛቸው ለዚህ የሚጠቅሱት ምክንያት በወረርሽኙ ሳቢያ የፒያሳው አትክልት ተራ ከመነሳቱ ጋር ተያይዞ ወደ ጃንሜዳ የሚወስደው መንገድ መጨናነቁን ነው፡፡
ስፍራው ዋነኛ መተላለፊያ መሆኑና ወደጃንሜዳ የሚወስድ ሌላ አማራጭ አለመኖሩ ገበያው በቀድሞ ይዞታው እንዳይቀጥል ምክንያት እንደሆነ የሚናገሩት አቶ ዳኛቸው፣ ይህ ችግር በንግድ ዘርፉ የተሰማሩና ከአንድ ሺህ ሶስት መቶ የማያንሱ ነጋዴዎችን እንደሚጎዳ በቢሮው የታመነበት መሆኑን ጭምር ይናገራሉ፡፡
በገበያ ቀናት የሚኖረውን የሰዎች እንቅስቃሴ ለመቀነስና ብዙሃኑን ለማሳተፍ እንዲቻልም በቀጣይ ጊዜያት በተያዘው መፍትሄ በየሳምንቱ ለሁለት ቡድን የተከፈለ የንግድ እንቅስቃሴ ለማድረግ መታሰቡን ዳይሬክተሩ ተናግረዋል፡፡
አዲስ ዘመን ሚያዝያ 24/2012
መልካምስራ አፈወርቅ